钦定古今图书集成/明伦汇编/官常典/第749卷 > 邢国玺 冯守礼〈子摅奇 拱奇〉 张日新〈子光裔〉
## 钦定古今图书集成/明伦汇编/官常典/第749卷 > 邢国玺 冯守礼〈子摅奇 拱奇〉 张日新〈子光裔〉

安守夏　、张予卿　、朱迥添　、任万民　、文昌时　、申、周辅　、李耿　、吴良能　、周启元　、刘光先、

按《明外史忠义传》：“国玺，长葛人。崇祯七年进士。授潍
县知县，改建石城，尽心民事。庄烈帝以修城郭、练民
兵、储糗粮、备戎器四事课天下，有司率视为具文，惟
国玺奉行如诏。上官交荐，迁户部主事，运道梗于盗，
有议开胶、莱河者，国玺力陈其便。擢登莱兵备佥事，
经度河道。十五年，畿辅戒严，部檄征山东兵入卫，国”
玺监督。至龙冈，猝遇警至，部卒惊惧欲窜，国玺叱止
之，身先搏战，矢刃交加，堕马死。久之，抚按不奏。帝降
旨严责，乃具闻，赠恤如制。当是时，山东郡县，势如破
竹，直抵海州、赣榆、沭阳、丰、沛，列城将吏，或弃城遁，或
献金帛迎降。其身死封疆者，有冯守礼、张日新、张予
卿、朱迥添、任万民、文昌时、李耿、吴良能、吴汝宗、周启
元、刘光先十一人。守礼，猗氏人，举于乡。县令有疑狱，
语诉者得冯孝廉一刺，狱即解。其人怀金以告，拒不
听。选平定州学正，诸生兄弟争产相讦，馈以金，守礼
严却之，开示以友悌，皆解去。由莒州学正迁知莱芜，
至是与二子摅奇、拱奇并自杀。日新，浙江建德人，由
岁贡生为宿松训导、齐东教谕。见海内寇起，时，与诸生讲艺习射，招土寇安守夏降之。及齐东被围，与守
夏登陴守。城陷，及子光裔死之。妻方氏立，自刎，守夏
亦从死。予卿知阳信，城破殉难。迥添者，沈阳宗室也，
居潞安，由宗学贡生为邹平知县。城失守，全节以死。
万民，阳曲人。为诸生，见乡郡被寇，草《救时八议》《守城
二十策》，献之当事，果得其用。以保举授武城知县，在
职三年，有能声，竟殉城死。昌时，全州人，举于乡，为临
淄知县，以廉慎得民。城受围，与训导申周辅共守。城
破，举家自焚，周辅亦被难。耿，大兴人。崇祯十三年进
士。知寿光，自缢城上。良能，辽东盖州人，举顺天乡试，
知滕县，捍御山寇，邑赖以安。及是城将破，尽杀家属，
拜母出，力战死。启元，黄冈人，举于乡，知高苑县。城破，
朱衣坐堂上，死之。光先知丰县时，骑兵二千营西城
外，不攻。夜一人自营逸出，语城上人曰：“得梯即攻。”不
信，又有逸者曰：“梯成，立攻矣。”妇人亦自营出曰：“尽甲
矣。”昧爽，突攻西南陬，城中力御之，忽已登西北陬，光
先死焉。